b'\n_START_ARTICLE_\nTetanospazmin\n_START_PARAGRAPH_\nTetanospazm\xc3\xadn je nevrotoksi\xc4\x8dni eksotoksin bacila Clostridium tetani, ki povzro\xc4\x8da \xc5\xbeiv\xc4\x8dnomi\xc5\xa1i\xc4\x8dne znake tetanusa pri bolniku._NEWLINE_Gre za enega od treh najbolj strupenih poznanih substanc za \xc4\x8dloveka, poleg botulina in davi\xc4\x8dnega toksina. Ocenjeni smrtni odmerek je 2,5 nanograma na kilogram telesne te\xc5\xbee. Proizvajajo ga bakterijske celice v fazi rasti, v okolico pa se izlo\xc4\x8di, ko pride do celi\xc4\x8dne lize. Liza naravno nastopi, ko za\xc4\x8dnejo iz celice nastajati trosi (spore) in med vegetativno rastjo. Bakterije v telo navadno stopijo skozi rano in v anaerobnih razmerah (z malo kisika) za\xc4\x8dno tvoriti trosi. Toksin se preko krvi in limfe razseje po organizmu.\n_START_SECTION_\nDelovanje\n_START_PARAGRAPH_\nTetanospazmin lahko dospe iz oku\xc5\xbeene rane preko motori\xc4\x8dnih \xc5\xbeivcev ali po krvi v osrednje \xc5\xbeiv\xc4\x8devje. V \xc5\xbeiv\xc4\x8dnem tkivu se nepovratno (ireverzibilno) ve\xc5\xbee na gangliozidne membrane \xc5\xbeiv\xc4\x8dnih sinaps in zavre spro\xc5\xa1\xc4\x8danje inhibitornih \xc5\xbeiv\xc4\x8dnih prena\xc5\xa1alcev iz \xc5\xbeiv\xc4\x8dnih kon\xc4\x8di\xc4\x8dev. Posledi\xc4\x8dno nastopi generalizirana toni\xc4\x8dna spasti\xc4\x8dnost, obi\xc4\x8dajno s spremljajo\xc4\x8dimi ob\xc4\x8dasnimi toni\xc4\x8dnimi kr\xc4\x8di. Ko se toksin ve\xc5\xbee na membrane, ga ni mogo\xc4\x8de ve\xc4\x8d nevtralizirati. Toksin deluje na ve\xc4\x8d mestih v osrednjem \xc5\xbeiv\xc4\x8devju, vklju\xc4\x8dno s perifernimi motori\xc4\x8dnimi plo\xc5\xa1\xc4\x8dicami, hrbtenja\xc4\x8do in mo\xc5\xbegani ter tudi simpati\xc4\x8dnim \xc5\xbeiv\xc4\x8devjem. Prizadetost vegetativnega \xc5\xbeiv\xc4\x8devja se ka\xc5\xbee z znojenjem, tahiaritmijami, neurejenim krvnim tlakom in periferno vazokonstrikcijo (zo\xc5\xbeanje \xc5\xbeil). Do ozdravitve pride, ko nastanejo nove sinapse.\n_START_SECTION_\nZa\xc5\xa1\xc4\x8dita\n_START_PARAGRAPH_\nPri oku\xc5\xbebi s tetanusom je na voljo pasivna za\xc5\xa1\xc4\x8dita s tetanusov tetanusovim antitoksinom, ki je pridobljen na \xc5\xbeivalih ali iz \xc4\x8dlove\xc5\xa1ke krvi. Nevtralizira tetanospazmin, ki \xc5\xa1e ni vstopil v \xc5\xbeiv\xc4\x8dne celice. Omogo\xc4\x8da kratkotrajno za\xc5\xa1\xc4\x8dito (2 do 4 tedne).'